کانادا محکمه‌سی ایرانی، ۸ ژانویه ۲۰۲۰ده ووردوغو اوکراینا اوچاغیندا حیاتینی ایتیره‌ن ۶۳ کانادا وطنداشینین یاخینلارینا غرامت اؤد‌مه‌یه محکوم ائتدی.
قرار، حادثه‌ده حیاتینی ایتیره‌ن ۶ کانادالینین یاخینلارینین ائتدیگی شکایت اوچون وئریلدی.
اونتاریو یوکسک عدالت محکمه‌سینین قاضیسی ادوارد بئلوبابا آلتی قوربانین وارثلری طرفین‌دن بؤلوشدوروله‌جک ۱۰۰ میلیون دلارلیق جزا تعیین ائتدی.
بئلوبابا قرارین‌دا، عائله عضولرینه رهبرلیک و باخیم اوچون ۱ میلیون دلار ایله روحی سیخسنتیلاری اوچون ایسه ۶ میلیون دلار معنوی غرامت اردنمه‌سینه قرار وئردی.
شکایت ائدن شاهین مقدم، مهرزاد زارعی، علی گرجی ایله ایرانین قارشی تپکیسیندن قورخان و آدلارینی آچیقلامایان دیگر اوچ نفرین وکیلی مارک آرنولد، سی‌بی‌سی‌یه وئردیگی آچیقلامادا، غرامت رقملرینی آلماق اوچون لازیم‌ اولانی ائد‌جکلرینی بیلدیردی.
آرنولد، تیمینین ایرانین کاناداداکی و خاریج‌ده‌کی وارلیقلارینا ال قویاجاغینی، ایرانین باشقا اؤلکه‌لرده نفت تانکرلری اولدوغونو و عائله‌لرین خسارتینی آلماق اوچون قانونی موباریزه‌یه داوام ائتدیره‌جکلرینی بیلدیردی.
اوکراینا هاوا یوللارینا عاید "بوینگ ۷۳۷" یولچو اوچاغی ۸ ژانویه ۲۰۲۰ده سحر ساعاتلاریندا تهراندان کیئوه گئتمک اوچون هاوایا قالخدیق‌دان آز سونرا دوشموش و اوچاقدا اولان ۱۷۶ نفردن ساغ قالان اولمامیشدی. حیاتینی ایتیره‌نلر آراسین‌دا ۶۳ کانادا وطنداشی دا وار ایدی.
